Min Shaw, Afrikaanse Ikoon word 81!
Ek toets om te sien of dit op my webtuiste gaan werk.
Posted by Paul Joubert on Thursday, November 26, 2015 Under: Só onthou ek Suid-Afrika
Een van ons Ikone word 81 vandag...As jy met haar musiek groot geword het, besoek haar Facebook blad en wens haar hartlik geluk. Min Shaw, gebore as Wilhelmina Jacoba Viviers (Johannesburg, 26 November 1934) is 'n Suid-Afrikaanse musikant.
Sy is 'n sangeres van veral ligte Afrikaanse musiek, maar later jare ook van Afrikaanse sowel as Engelse gospel. Sy het bekend geraak met die liedjie Jy is my liefling van die egpaar Cissie en Willie Cooper (wat hulle in die jare dertig gekomponeer het). Die liedjie was die temalied van die gelyknamige rolprent van 1968 waarin sy teenoor Frans Marx gespeel het.
Shaw het musieklesse op skool aan die Hoër Meisieskool Helpmekaar geneem, waar sy in st. 7 was toe Mimi Coetse in matriek was, en haar ná skool as onderwyseres bekwaam. Sy het aanvanklik in restaurante in Johannesburg en Benoni gesing, maar haar deurbraak in 1961 gehad toe sy 'n talentkompetisie van LM Radio wen. Die prys was 'n reis na Londen, waar sy ook op televisie verskyn het.
In 1989 trou sy met die liefde van haar lewe- Willie van Blerk en hulle woon tans in Roodepoort. 2011 neem Min haar nuutste album op en begin weer toer soos in die ou dae. Sy was in 2012 deel van die boek -Gee Haar 'n Roos-Die lewensverhaal van Cora Marie. Dit het gely tot deelname in die Country Legendes-'n Huldeblyk konsert reeks regdeur die land.
28 Maart 2015 was Min saam met Lance James, Clive Bruce, Tommy Dell en Shaun Mynhardt in die Kaap vir 'n Huldeblyk aan Cora Marie en Min Shaw het 'n staande ovasie ontvang toe sy op die verhoog verskyn. Niemand wou glo dat sy 80 jaar oud is nie! Haar stem kwaliteit en haar mooi gelaatstrekke is nogsteeds sprankelend en tydloos.
Op 31 Oktober 2015 was Min Shaw te sien in Pretoria by die Centurion Teater as deel van die Country Legendes-'n Huldeblyk konsert. Hierdie konsert word op DVD opgeneem en beloof om iets besonders te wees.
Op aandrang van die bekende orkesleier Dan Hill het sy plaatopnames gemaak. Dit het gelei tot die uitreiking van haar eerste solus-sewe, Kleine nagtegaal, in Junie 1966. Die plaat het goed gevaar en sy het ná ses jaar besluit om die onderwys te laat vaar en sang haar loopbaan te maak. Haar sangloopbaan is verder aangehelp deur 'n rol in die rolprent Hoor My Lied van 1967. Die Heidelied, 'n duet met Gé Korsten, bly een van Shaw se grootste treffers. Sy het ook in die rolprente Jy is my liefling 1968, Die Danie Bosman Storie 1969 en Lied in My Hart teenoor Gé Korsten en Mitzi Stander gespeel.
In haar loopbaan het sy meer as 40 albums uitgereik en na raming meer as 500 liedjies opgeneem. Saam met Lance James het sy een van die gewildste Afrikaanse sangpare gevorm met trefferplate soos Bymekaar en Weer bymekaar. Nadat sy in 1975 haar lewe aan die Here toegewy het, het sy hoofsaaklik geestelike plate opgeneem.
In 2011 keer Min Shaw terug met haar eerste album in 15 jaar- God Is My Stem. Die album is goud nog voor dit op die rakke verskyn het.
Sy het drie Sarie-toekennings gekry en twee goue plate, 'n platinumplaat en 'n dubbelplatinumplaat (vir die rekordverkope van haar gospel-albums). Sy is in 1996 deur die ATKV vereer vir haar bydrae tot die bevordering van ligte Afrikaanse musiek.
In : Só onthou ek Suid-Afrika
Previous post: Bakermat
Tags: min shaw wilhelmina jacoba viviers cissie en willie cooper frans marx ge korsten